text: Mindstepriser på alkohol er forbudt! 
  30 november 2010 kl. 12.56
  Konkurrencestyrelsen spænder ben for Horsens bevillingsnævns forsøg på at bremse unges druk.
  Bevillingsnævnet for Horsens Kommune har fået et drag over nakken fra Konkurrencestyrelsen. Bevillingsnævnet har ellers vejledt de lokale restauratører om at overholde et fast prisniveau på alkohol på diskoteker og natklubber - f.eks. 15 kr. for et alkohol-shot eller 25 kr. for en Bacardi Breezer - for at sikre et roligt natteliv.
  Men den går ikke. Siger Konkurrencestyrelsen. Man må ikke fastlægge et prisniveau for drikkevarer. Det er i strid med konkurrenceloven. Det skriver Horsens Folkeblad.
  
  Kommune møder nu politiet  
  Repræsentanter fra Horsens Kommune skal i morgen mødes med politiet for at finde ud af, hvordan en ny vejledning over for restauratørerne skal skrues sammen.
  Det er en af de lokale restauratører, som har henvendt sig til Konkurrencestyrelsen for at få klarlagt, hvad der er tilladt.
  